**На основу члана 11., члана 13., члана 14. и члана 15. Закона о локалним изборима („Службени гласник РС”, број 129/2007, 34/2010 – одлука УС, 54/2011 и 12/2020**), Изборна комисија Градске општине Вождовац, на седници одржаној 04. марта 2020. године, донела је

**П О С Л О В Н И К**

**ИЗБОРНЕ КОМИСИЈE ГРАДСКЕ ОПШТИНЕ ВОЖДОВАЦ**

**I. УВОДНЕ ОДРЕДБЕ**

**Члан 1.**

Овим Пословником уређују се питања организације, начина рада и одлучивања Изборне комисије Градске општине Вождовац (у даљем тексту: Комисија), као и друга питања од значаја за рад Комисије.

**Члан 2.**

Седиште Комисије је у Београду, у згради Градске општине Вождовац, улица Устаничка 53.

**Члан 3.**

Комисија у свом раду користи два округла печата и један заводни печат (штамбиљ).

Округли печати су пречника 32 мм, обележени римским бројевима I и II.

Садржина печата, идући од спољног ка унутрашњем кругу гласи:

1. Република Србија

2. Град Београд - Градска општина Вождовац

3. Изборна комисија

4. У средини је грб Републике Србије

5. У дну печата: Београд

Заводни печат (штамбиљ) је правоугаоног облика и садржи текст: у првом реду: «Изборна комисија», у другом реду: «Градске општине Вождовац», у трећем реду Београд, у четвртом реду реч «број» и простор за број предмета, а у петом реду речи «датум» и простор за датум и реч «час» и простор за час.

Текст округлог печата и заводног печата (штамбиља) је исписан ћириличним писмом.

Секретар Изборне комисије, посебном одлуком, одредиће једног радника Стручне службе за руковање и чување округлих печата и заводног печата (штамбиља) Комисије.

**II. САСТАВ КОМИСИЈЕ**

**Члан 4.**

Комисију чине чланови у сталном саставу (именовани чланови) и проширеном саставу (опуномоћени чланови).

**Члан 5.**

Комисију у сталном саставу чине председник и девет чланова и њихови заменици које именује Скупштина градске општине Вождовац, а у проширеном саставу и по један опуномоћени представник подносиоца изборне листе, који је предложио најмање две трећине кандидата од укупног броја одборника који се бира. Политичке странке и коалиције политичких странака националних мањина које предложе најмање једну трећину кандидата за одборнике од укупног броја одборника који се бира имају право на свог представника у проширеном саставу изборне комисије.

Чланови Комисије имају иста права, обавезе и одговорности за рад Комисије.

Чланови Комисије своја права и дужности остварују активним учешћем у припремању, расправи, одлучивању и спровођењу одлука и закључака Комисије.

**Члан 6.**

Комисија има секретара и заменика секретара које именује Скупштина градске општине Вождовац, који учествују у раду Комисије без права одлучивања.

**Члан 7.**

Председник и чланови Комисије у сталном и проширеном саставу и њен секретар имају заменике.

За председника, заменика председника, секретараи заменика секретара именује се лице које је дипломирани правник.

Заменици из става 1. овог члана имају иста права и одговорности као и председник, секретар и чланови које замењују.

**Члан 8.**

Комисија даном проглашења изборне листе истовремено решењем утврђује који подносилац изборне листе испуњава услове за одређивање својих представника у проширени састав овог органа.

Решење о испуњењу, односно неиспуњењу услова за одређивање опуномоћеног представника подносилаца изборне листе у проширени састав, Комисија доставља подносиоцу изборне листе у року од 24 часа од доношења тог решења.

Изборна комисија утврђује проширени састав у року од 24 часа од пријема обавештења о лицима која улазе у проширени састав.

**Члан 9.**

Састав Комисије објављује се у "Службеном листу града Београда".

**III. НАДЛЕЖНОСТ КОМИСИЈЕ**

**Члан 10.**

Комисија, у оквиру надлежности утврђених законима и применом упутстава и других аката Изборне комисије градске општине Вождовац:

1. стара се о законитом спровођењу избора одборника Скупштине градске општине Вождовац;
2. одређује бирачка места, при чему нарочито води рачуна о равномерној распоређености бирача на бирачким местима и о доступности бирачког места бирачима;
3. одређује бирачке одборе и именује њихове чланове;
4. даје упутства бирачким одборима у погледу спровођења поступка избора одборника;
5. прописује обрасце и организује техничке припреме за спровођење избора за одборнике;
6. утврђује да ли су изборне листе сачињене и поднете у складу са прописима о избору одборника;
7. проглашава изборне листе;
8. утврђује облик и изглед гласачких листића, број гласачких листића за бирачка места и записнички их предаје бирачким одборима;
9. утврђује и објављује укупне резултате избора одборника;
10. подноси извештај Скупштини градске општине Вождовац о спроведеним изборима за одборнике;
11. доставља Министарству надлежном за послове локалне самоуправе и органу надлежном за послове статистике Града Београда податке о спровођењу и резултатима избора за одборнике, непосредно по завршетку избора;
12. доставља решење о проглашењу збирне изборне листе одељењу надлежном за послове финансија Управе градске општине Вождовац;
13. обавља и друге послове одређене прописима о избору одборника.

**IV. НАЧИН РАДА**

**Члан 11.**

Комисија ради у сталном и проширеном саставу.

Комисија ради у проширеном саставу од дана утврђивања тог састава до завршетка избора, односно до момента када је Комисија утврдила резултате избора и ове резултате објавила у „Службеном листу града Београда“.

**Члан 12.**

Комисија је самостална у свом раду и ради на основу закона и прописа донетих на основу закона.

Рад Комисије је јаван и у њеном раду учествују председник, чланови, секретар Комисије и њихови заменици.

Раду Комисије по позиву председника присуствује руководилац Стручне службе као и чланови који су неопходни за рад Комисије.

**Члан 13.**

Комисија ради у седницама.

Седницу Комисије сазива председник Комисије, на своју иницијативу или кад то предложи најмање трећина чланова Комисије, а у најкраћем могућем року.

**Члан 14.**

Позив за седницу Комисије, са предлогом дневног реда, упућује се члановима Комисије и њиховим заменицима, писмено, телефоном, мејлом или на други одговарајући начин.

**Члан 15.**

Седница Комисије се може одржати ако истој присуствује већина од укупног броја чланова, односно њихових заменика, уколико члан није присутан.

Комисија одлучује већином гласова од укупног броја члановау сталном, односно проширеном саставу.

Уместо члана Комисије који није присутан, гласа његов заменик.

Комисија, на предлог председника , може одлучити да се време трајања дискусије ограничи,или да се ограничи број јављања за дискусију по истој тачки.

**Члан 16.**

Ради проучавања појединих питања из свог делокруга, израде предлога аката, извештаја и других докумената, као и обављања појединих изборних радњи, Комисија може формирати радну групу из реда својих чланова, којој помоћ пружају стручне службе.

**Члан 17.**

Комисија обезбеђује јавност рада путем презентације на сајту Градске општине Вождовац, присуством акредитованих представника средстава јавног информисања, давањем саопштења и по потреби одржавањем конференција за штампу.

Саопштење за јавност даје председник Комисије,или по одобрењу председника Комисије, секретар Изборне комисије градске општине Вождовац.

Конференцију за штампу може одржати председник или члан Комисије кога овласти председник Комисије.

**Члан 18.**

У остваривању својих задатака Комисија, сагласно закону, сарађује са домаћим и страним органима и организацијама.

**V. ПОСТУПАЊЕ ПО ПРИГОВОРИМА**

**Члан 19.**

О приговорима који су упућени Комисији, секретар односно заменик секретара, припремиће за потребе Комисије, најкасније у року од 24 часа од часа пријемаприговора, стручно мишљење о начину решавања приговора и, на основу тог мишљења, сачиниће нацрт решења или одлуке.

Стручно мишљење из претходног става обухвата садржину приговора, чињенично стање, излагање законских одредби на основу којих се приговор решава и предлог како га треба решити.

Решење по приговору Комисија доноси у року од 48 часова од часа пријема приговора и доставља га подносиоцу приговора.

Уколико Изборна комисија не одлучи по приговору, то се има сматрати ћутањем Управе.

**Члан 20.**

Против Решења Изборне комисије може се изјавити жалба Управном суду у року од 24 часа од достављања Решења.

Комисија је дужна да суду достави одмах, а најкасније у року од 12 часова све потребне податке и списе за одлучивање.

Кад је против решења Комисије по приговору поднета жалба непосредно Комисији, Комисија доставља жалбу, заједно са оспореним решењем и свим потребним списима, Управном суду у Београду, одмах а најкасније у року од 12 часова од часа пријема жалбе.

**Члан 21.**

У поступку по приговорима, у питањима која нису изричито уређена Законом о локалним изборима, Законом о избору народних посланика, Законом о јединственом бирачком списку и Законом о финансирању политичких активности и актима донетим у спровођењу тих закона, Комисија сходно примењује одредбе Закона о општем управном поступку.

**VI. ОБЕЗБЕЂИВАЊЕ УСЛОВА ЗА РАД КОМИСИЈЕ**

**Члан 22.**

Средства за рад органа за спровођење избора, изборни материјал и друге трошкове спровођења избора, обезбеђују се у буџету јединице локалне самоуправе.

**Члан 23.**

Председник, чланови Комисије, секретар и њихови заменици имају право на накнаду за рад у Комисији.

Висину накнаде трошкова за рад у Изборној комисији, Комисија одређује посебном одлуком.

Налогодавци за исплату средстава из члана 22. и члана 23. ст. 1. и 2. су председник и секретар Комисије.

**Члан 24.**

Стручна служба коју образује начелник Управе градске општине Вождовац и Служба за скупштинске и заједничке послове пружају неопходну стручну и техничку помоћ при обављању задатака Комисије.

Стручна служба има право на накнаду за рад.

**VII. ДОКУМЕНТАЦИЈА О РАДУ КОМИСИЈЕ**

**Члан 25.**

На седници Комисије води се записник о раду Комисије.

Записник садржи податке о присутности на седници, као и главне податке о раду на седници, нарочито о предлозима о којима се расправљало, са именима учесника у расправи, о одлукама, закључцима и другим актима који су на седници донети, као и о резултату гласања о појединим питањима.

Записник потписују председник и секретар Комисије.

Записник се усваја на једној од наредних седница Комисије.

**Члан 26.**

Комисија обезбеђује чување изборних аката и извештаја о резултатима избора са изборним материјалима и руковање тим материјалима, у складу са законом.

**Члан 27.**

За Комисију се води деловодни протокол, сређује и чува документација (архивска грађа Комисије), са којом се поступа у складу са прописима.

**VIII. ЗАВРШНЕ ОДРЕДБЕ**

**Члан 28.**

Питања која се односе на рад Комисије, а која нису уређена овим Пословником, могу се уредити одлуком Комисије, у складу са одредбама овог Пословника.

**Члан 29.**

Даном ступања на снагу овог Пословника престаје да важи Пословник Изборне комисије градске општине Вождовац („Службени лист града Београда “број 15/2016).

**Члан 30.**

Овај Пословник ступа на снагу наредног дана од дана објављивања у „Службеном листу града Београда“ .

**ИЗБОРНА КОМИСИЈА ГРАДСКЕ ОПШТИНЕ ВОЖДОВАЦ**

I број: 013-4-3/2020 од 04. марта 2020. године

ПРЕДСЕДНИК ИЗБОРНЕ КОМИСИЈЕ

ГРАДСКЕ ОПШТИНЕ ВОЖДОВАЦ

Марко Денчић, дипл.правник